V. Tomanová, ministerka práce, sociálnych vecí a rodiny SR: (2008-11-27):
Je pravdou, že tých zmien, pán poslanec, od 1. januára tohto roku je veľmi veľa. Keď poviem a dotknem sa tých zmien len v oblasti sociálnych vecí, pretože nebudem hovoriť o systéme sociálneho poistenia, starobného dôchodkového sporenia a doplnkového dôchodkového poistenia v zamestnanosti pri minimálnej mzde a podobne, dovolím si povedať aj to, že veci, ktoré sa dotýkajú práve sociálnych vecí, od 1. januára tohto roku sme zaviedli osobitnú dávku pre tých invalidných rodičov, ktorí majú nepriaznivý zdravotný stav, neboli zamestnaní, nemajú nárok na daňový bonus a môžu poberať na každé dieťa 300 korún mesačne. Ďalšou zmenou bola zase pomoc od 1. júla tohto roku tým rodičom, ktorí vlastne sa sami starajú z titulu toho, že ovdoveli, o deti a deťom nevznikol po zomrelom otcovi alebo matke nárok na sirotský dôchodok a tu sme tiež dali osobitnú dávku, osobitný príspevok vo výške 30 % sumy životného minima pre nezaopatrené dieťa, čo je viac ako 730 korún mesačne na jedno dieťa. A keď som začala s deťmi, tak znovu budem aj pokračovať s deťmi a poviem, že práve prijatím jesenných proaktívnych opatrení, prosociálnych opatrení sme urobili obrovský pokrok z hľadiska plnenia programového vyhlásenia vlády a dovolím si povedať, že takým priam cukríkom a zavŕšením celého tohto balíka veľmi aktívnych a prosociálnych opatrení je prijatie včera návrhu na ratifikovanie Európskej sociálnej charty a revidovanej charty, ktorá skutočne dáva záruky občanom v oblasti sociálnych vecí a to tak na úseku starostlivosti o dieťa v rámci štátnej sociálnej podpory, v rámci sociálnej pomoci a dávok pre občanov s ťažkým zdravotným postihnutím, ale, samozrejme aj z hľadiska seniorov a invalidných občanov a ich garancií. Čiže poďme k tým deťom. Za veľmi dôležitú považujem novelu zákonu č. 305 o sociálnoprávnej ochrane detí a sociálnej kuratele. Táto novela vytvára, zlepšuje podmienky spostredkovania náhradnej rodinnej starostlivosti a výkonu súdnych rozhodnutí v zariadeniach sociálnoprávnej ochrany detí a sociálnej kurately. Ďalej je to zákaz používania hrubých alebo ponižujúcich foriem zaobchádzania a foriem trestania dieťaťa pri výkone opatrení sociálnoprávnej ochrany detí a sociálnej kurately. A hneď si dovolím uviesť, pretože toto bol taký kontroverzný návrh, za ktorý sme boli veľmi kritizovaní na jednej strane z domácej pôdy, ale na druhej strane obrátila sa na nás Česká televízia, ale aj ďalšie medzinárodné organizácie, ktoré skutočne predpokladali, že sme zaviedli trest a zabezpečenie nepoužívania telesných trestov, a to aj vo vzťahu práve k rodinným príslušníkom. Nie. My sme urobili tento prvý krok pri výkone opatrení sociálnoprávnej ochrany, ktoré je možné vykonávať aj v domácom prostredí, ale realizuje ich fyzická alebo právnická osoba, ale v prvom rade na prvom mieste sú to obce, vyššie územné celky, úrady práce, ďalej to môžu vyššie územné celky a, samozrejme, fyzické, právnické osoby oprávnené podľa tohto zákona, ale aj akreditované subjekty oprávnené podľa tohto zákona. Zvýšenie nárokov na profesionalizáciu výkonu určitých opatrení sociálnoprávnej ochrany detí a sociálnej kurately to je ďalší obsah a riešenie problémov, ktoré sa vyskytovali v praxi pri aplikácii zákona o sociálnoprávnej ochrane detí a sociálnej kuratele a taktiež sa podarilo toto presadiť. A, samozrejme, je to aj rozšírenie opatrení na predchádzanie krízovým situáciám v rodine, riešenie rodinných konfliktov, programy krízových a resocializačných stredísk. Toľko snáď k zákonu o sociálnoprávnej ochrane. Poďme takými konkrétnymi krokmi vo vzťahu tiež k deťom, ale ktoré pomáhajú predovšetkým rodičom pri výchove a pri starostlivosti o deti. V prvom rade je to zákon o príspevku na starostlivosť o dieťa. Ide o nový adresný nástroj na podporu rodiny s deťmi, ktorým sa prispeje k vytvoreniu podmienok na zosúlaďovanie rodinného, osobného i pracovného života. Tento príspevok sa bude poskytovať na každé dieťa vo veku do 3 rokov veku dieťaťa alebo do 6 rokov, ak ide o zdravotne postihnuté dieťa. Ak sa rodič rozhodne vykonávať zárobkovú činnosť, príspevok sa bude poukazovať vo výške preukázaných nákladov v kalendárnom mesiaci, maximálne vo výške rodičovského príspevku, a to v sume 4 780 korún. Ja len zdôrazním, že pokiaľ ide o preukazovanie, rodič si zvolí formu a zvolí si, samozrejme, aj termín, v ktorom bude preukazovať, aké tie náklady so starostlivosťou o dieťa má. Ak rodič nepreukáže náklady, pretože počas výkonu zárobkovej činnosti starostlivosť o svoje dieťa zabezpečuje fyzickou osobou bez živnostenského oprávnenia, resp. sám, výška príspevku bude 25 % sumy rodičovského príspevku, t. j. 1 195 korún. V tejto súvislosti bolo množstvo otázok vznesených práve na starostlivosť zo strany starých rodičov a prispievanie starým rodičom do výšky 4 780 korún. Dovolím si poukázať na zákon o rodine, ktorý taktiež ukladá vyživovaciu povinnosť starším rodičom. Ale je tu aj reálne úplne iná situácia, ktorú treba zohľadňovať, a to je skutočnosť, že dnes nám mamičky rodia vo vyššom veku a zase starým mamičkám sa predĺžil vek odchodu do dôchodku na 62 rokov. Čiže v čase, keď by mali tieto mamičky, resp. staré mamičky pomôcť a chceli by zabezpečiť svojim deťom, ešte stále nie sú v dôchodkovom veku a nie sú veľmi schopné skutočne prerušiť, resp. bolo by pre nich nevýhodné prerušiť zamestnanie a zostať doma. A práve pre tých rodičov alebo tie ženy, ktoré vo veku 45 rokov, 50, 55 rokov si nevedia zabezpečiť iným spôsobom prácu, pretože sú to často ženy, ktoré prichádzajú o prácu a veľmi ťažko sa umiestňujú naspäť na trh práce, sme povedali, že môžu takúto činnosť vykonávať aj ako osoby samostatne zárobkovo činné – hovorím o viazanej živnosti, pardon, o voľnej živnosti –, čiže na základe živnostenského oprávnenia a v tom prípade je to normálne podnikanie a je to normálna činnosť, ako keď fyzická osoba poskytuje starostlivosť o dieťa a v tom prípade takýto príspevok zase sa bude odvíjať od výšky nákladov, ktoré sú spojené s poskytovaním takejto starostlivosti. Prijatie tohto zákona je prvým krokom k zavedeniu novej legislatívnej úpravy a to poskytovania rodičovského príspevku vo výrazne zvýšenej miere tak, aby rodičovský príspevok práve nahradil druhý príjem rodičov, pokiaľ sa rodič stará o nezaopatrené dieťa. A od 1. 1. 2009 táto právna úprava umožní rodičom výber medzi rodičovským príspevkom a príspevkom na starostlivosť o dieťa. Za veľmi dôležité považujem zdôrazniť, že príspevok pri starostlivosti o dieťa sa poskytuje na každé dieťa. V tejto chvíli môžem hovoriť ešte o jednej veci, neposkytujeme rodičovský príspevok rodičom, ktorí majú dieťa v predškolskom zariadení, ktoré je v zriaďovateľskej pôsobnosti obce alebo mesta a na ktoré obec alebo mesto dostáva svojím spôsobom dotáciu. Čiže my v tejto chvíli zavádzame s účinnosťou od 1. 1. rovnaký prístup ku všetkým rodičom v poskytovaní príspevku a to nielen na jedno dieťa, ale na každé dieťa do veku troch rokov a prípadne aj na ďalšie dieťa, ak má rodič ťažko zdravotne postihnuté dieťa do veku šesť rokov. V tejto súvislosti ešte považujem za dôležitú ďalšiu vec, upozorniť na to, že rodič, ktorý sa rozhodne a ide do práce a nastúpi do práce a zvolí si túto formu príspevku pri starostlivosti o dieťa, ktoré, keď má, trebárs dvojčatá, taktiež dostáva dvakrát na každé dieťa, ak má trojčatá, tak nech dostane ten príspevok trikrát, ak má štvorčatá – vzhľadom na to, že v poslednej dobe veľmi rezonujú práve štvorčatá z Trenčína –, a rozhodnú sa rodičia odísť do práce a budú deti dávať do starostlivosti fyzickej, právnickej osoby, tak majú nárok na takýto príspevok štyrikrát. Z tohto režimu však v priebehu budúceho roka rodič môže vystúpiť a môže sa vrátiť naspäť do režimu rodičovského príspevku, napríklad ak by stratil zamestnanie. Taktiež sa dotýka detí a je to novela zákona č. 627/2005 Z. z. o príspevkoch na podporu náhradnej starostlivosti o dieťa. Táto novela upravuje možnosť poskytovania zvýšenia opakovaného príspevku náhradnému rodičovi pri starostlivosti o dieťa, pri starostlivosti o troch a viac zverených súrodencov a pri poberaní materského alebo rodičovského príspevku. Ďalej je to novela zákona č. 235/1998 Z. z. o príspevku pri narodení dieťaťa a o príspevku rodičom, ktorým sa súčasne narodili 3 a viac detí, alebo ktorým sa v priebehu dvoch rokov opakovane narodili dvojčatá a ktorým sa menia a dopĺňajú ďalšie zákony v znení neskorších predpisov. A ide predovšetkým o poskytovanie príplatku k príspevku pri narodení dieťaťa v sume 20 440 Sk a to aj na druhé a tretie dieťa. Spolu ide o výšku príspevku 25 000 Sk na prvé, druhé i tretie dieťa, kde od 1. januára budúceho roku aj druhé, aj tretie dieťa dostane pri narodení takúto výšku príspevku. Súčasne pomáhame rodinám, ktoré sa starajú o deti a zabezpečujú výchovu detí a v súlade so zákonom 600/2003 Z. z. a jeho novelou, ktorá bola schválená v parlamente o prídavku na dieťa, sa zvyšujú sumy prídavku na dieťa z 540 na 640 Sk mesačne na každé dieťa. Súčasne s týmto krokom zavádzame pravidelnú valorizáciu na dieťa opatrením ministerstva práce, a to vždy k 1. januáru nasledujúceho kalendárneho roku. Taktiež je tu novela zákona o pomoci v hmotnej núdzi a o zmene a doplnení niektorých zákonov. Zlepšenie sociálnej situácie rodín, v ktorých sa nachádzajú deti, ktoré si plnia povinnú školskú dochádzku a poviem sociálnej situácie rodín, ktoré sú v hmotnej núdzi, sa rieši tým, že sa ustanovuje osobitná nová dávka pre deti v hmotnej núdzi, ktoré si plnia riadnu povinnú školskú dochádzku a je to v sume 500 Sk na každé dieťa mesačne. Táto novela zákona rieši aj situáciu v prípade, ak dávka v hmotnej núdzi a príspevky v hmotnej núdzi boli priznané a žiadateľ o dávku zomrel. Z platnej sumy sa budú môcť vyplatiť ďalšej fyzickej osobe, ktorá sa s týmto občanom spoločne posudzovala a okruh osôb spoločne posudzovaných tak nezostane bez finančných prostriedkov na mesiac, v ktorom bola žiadosť o pomoc v hmotnej núdzi podaná. A taktiež sa za príjem nebude považovať príjem do dvojnásobku súm životného minima v rozpätí 12 mesiacov, ktorý občan v hmotnej núdzi získa na základe dohody o vykonaní práce, čo bude mať vplyv na zlepšenie sociálnej situácie rodín, ktoré poberajú pomoc v hmotnej núdzi. A okrem toho tu dospel a bol prijatý aj pozmeňujúci návrh, ktorý rieši situáciu tých rodín, ktoré robia a vypracúvajú a spolupracujú so Štatistickým úradom pri štatistických zisťovaniach nízkopríjmových rodín, kde taktiež príjem za túto činnosť sa im nebude počítať do príjmu. Ďalší významný zákon, ktorý sme prijali, čiže neriešime iba rodiny s deťmi, deti ako-také, ale riešili sme aj pomoc občanom s ťažkým zdravotným postihnutím. Ide o zákon, nový zákon o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov. Zavádza sa valorizačný mechanizmus opakovaných peňažných príspevkov na kompenzáciu tak, že výška všetkých týchto príspevkov je vyjadrená v percentách zo sumy životného minima pre jednu plnoletú fyzickú dospelú osobu. To zabezpečí zvýšenie opakovaných peňažných príspevkov na kompenzáciu a pri každom zvýšení sumy životného minima. Na základe tohto valorizačného mechanizmu sa zvýšia príspevky opakovaných peňažných príspevkov na kompenzáciu prvýkrát v júli v roku 2009 v súvislosti so zvýšením sumy životného minima. Taktiež tento zákon bližšie definuje podmienky lekárskej posudkovej činnosti. Opätovne sa zavádza možnosť navýšiť mieru funkčnej poruchy v prípade, ak má fyzická osoba viacero vzájomne súvisiacich zdravotných postihnutí, t. j. tento mechanizmus, ktorý tu bol a platil do 31. decembra 2003, kedy s účinnosťou od 1. 1. 2004 predchádzajúca vládna koalícia zrušila takéto možné započítavanie, pričom človek, ktorý mal zdravotné postihnutie z viacerých druhov zdravotného postihnutia, mohol byť a mať oveľa ťažšie sociálne dôsledky svojho zdravotného postihnutia, ako ten, ktorý má mieru funkčnej poruchy pri jednom druhu zdravotného postihnutia v takejto výmere. Možno očakávať práve z titulu tohto kroku zvýšenie objektivity tejto činnosti od jednoznačnejšej úpravy miery funkčnej poruchy tým, že sa znížili percentuálne rozpätia pri vybraných druhoch zdravotných postihnutí. Zákon novým spôsobom vymedzuje odkázanosť fyzickej osoby s ťažkým zdravotným postihnutím na kompenzácie a osobitne upravuje odkázanosť fyzickej osoby s ťažkým zdravotným postihnutím na kompenzáciu sociálnych dôsledkov ťažkého zdravotného postihnutia, zvýšených výdavkov súvisiacich s hygienou. Ustanovuje podmienky poskytovania nového peňažného príspevku určeného na kúpu zdvíhacieho zariadenia s ustanovením jeho maximálnej výšky až 350 tis. Sk a peňažného príspevku na úpravu osobného motorového vozidla. Zavádza sa kategorizácia pomôcok a poskytovanie peňažného príspevku na kúpu pomôcky na základe taxatívne vymedzeného zoznamu pomôcok. Zvyšuje sa maximálna výška príspevku na kúpu druhého mechanického vozíka zo 16 tis. na 50 tis. Sk. Pokiaľ ide o elektrický vozík, taktiež zo sumy 110 tis. Sk zvyšujeme tento príspevok na 150 tis. Sk. A opätovne sa umožňuje poskytnúť peňažný príspevok aj na kúpu druhého načúvacieho prístroja. Ďalej sa zavádza zoznam stavebných prác, materiálov a zariadení na účely peňažného príspevku na úpravu bytu, rodinného domu alebo garáže, čo zvýši objektivitu poskytovania tejto formy pomoci. Opatrením, ktoré vydá ministerstvo práce, sociálnych vecí a rodiny, budú okrem zoznamu pomôcok určené aj maximálne zohľadňované sumy pomôcok a stavebných prác, materiálov a zariadení. Ďalej sa definujú, a to bližšie sa definujú druhy psov so špeciálnym výcvikom – vodiaci, asistenčný a signálny. Zvyšuje sa sadzba za jednu hodinu osobnej asistencie zo súčasných 55 Sk na 75 Sk. Taktiež sa umožňuje poskytnúť peňažný príspevok na kúpu osobného motorového vozidla aj v tom prípade, ak fyzická osoba s ťažkým zdravotným postihnutím používa vozidlo pri vykonávaní zamestnania, ktorého sídlo je v mieste jeho trvalého alebo prechodného pobytu a taktiež, ak navštevuje školské zariadenie v rámci individuálneho študijného plánu alebo je táto osoba ubytovaná v internáte, samozrejme, pri zachovaní frekvencie návštevy školy aspoň dvakrát mesačne. Pri peňažnom príspevku na kompenzáciu zvýšených výdavkov sa zvyšuje hranica ochrany príjmu fyzickej osoby s ťažkým zdravotným postihnutím z dvojnásobku na trojnásobok sumy životného minima. Novo definuje podmienky poskytovania peňažného príspevku na opatrovanie a určuje nové kritériá pre posudzovanie odkázanosti fyzickej osoby s ťažkým zdravotným postihnutím na opatrovanie a to v prílohe č. 3 návrhu zákona o sociálnych službách a o zmene a doplnení niektorých zákonov. Navrhuje sa poskytovať tento peňažný príspevok v paušálnej výške tým osobám, ktoré vykonávajú opatrovanie a zároveň im je poskytovaný dôchodok. Pri opatrovateľoch v produktívnom veku sa zvyšuje ochrana príjmu fyzickej osoby s ťažkým zdravotným postihnutím z 1,2-násobku na 1,3-násobok sumy životného minima pre plnoletú fyzickú dospelú osobu. Umožňuje sa poskytnúť peňažný príspevok na opatrovanie aj fyzickým osobám, ktoré nie sú rodinnými príslušníkmi fyzickej osoby s ťažkým zdravotným postihnutím, ak tieto osoby spoločne s ním bývajú. Zavádza sa možnosť súbehu príspevku na opatrovanie a novej odľahčovacej služby pre opatrovateľa a tiež súbeh tohto príspevku a opatrovateľskej služby. Ide o osem hodín mesačne. Jasne sa určuje, že úhradu za zdravotné výkony na účely kompenzácie neplatí občan, ale úrad práce, sociálnych vecí a rodiny. Upravuje sa režim spracovania osobných údajov a sankcie v prípade zneužitia poskytnutého peňažného príspevku na kompenzáciu. V záujme zabezpečiť jednotnosť aplikácie zákona na celom území Slovenska sú jeho súčasťou aj prílohy so vzormi lekárskeho nálezu, lekárskeho posudku, výkazu osobnej asistencie, potvrdenia o vyplatených odmenách osobnému asistentovi. Okrem toho sa zavádzajú aj ochranné prvky na preukaze fyzickej osoby s ťažkým zdravotným postihnutím a preukaze fyzickej osoby s ťažkým zdravotným postihnutím so sprievodcom v záujme eliminovať riziko zneužívania týchto preukazov. Ustanovuje sa nová pôsobnosť pre vyhotovovanie parkovacích preukazov pre fyzické osoby so zdravotným postihnutím na úradoch práce, sociálnych vecí a rodiny. Práve presunom predmetnej pôsobnosti z rezortu Ministerstva vnútra Slovenskej republiky predpokladáme, že sa dosiahne zvýšenie dostupnosti štátnych orgánov, ktoré vydávajú osobitné označenie motorového vozidla pre fyzické osoby so zdravotným postihnutím a zároveň budú vyhotovované parkovacie preukazy, a to v súlade s odporúčaním Rady Európskej únie zo dňa 4. júna 1998 o parkovacích preukazoch pre občanov so zdravotným postihnutím. Ďalším zákonom, ktorý prináša množstvo veľmi prospešných krokov vo vzťahu k občanom, či už so zdravotným postihnutím k seniorom, je zákon o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Tento zákon zaručuje právo fyzickej osoby na poskytnutie sociálnej služby alebo zabezpečenie jej poskytnutia za splnenia podmienok ustanovených týmto zákonom a ďalšie práva pri poskytovaní sociálnych služieb, napríklad právo poskytnutia sociálnej služby, ktorá umožňuje realizovať základné ľudské práva a slobody, zachováva ľudskú dôstojnosť a zabraňuje sociálnemu vylúčeniu a právo na zabezpečenie dostupnosti informácií o sociálnej službe. Podrobne sa upravujú povinnosti poskytovateľa sociálnej služby. Ide napríklad o povinnosť poskytovateľa sociálnych služieb vypracovať a dodržiavať procedurálne, personálne a prevádzkové podmienky poskytovania sociálnej služby, tzv. sociálne štandardy alebo tzv. štandardy kvality. Vypracovať individuálny rozvojový plán klienta, dodržiavať maximálny počet klientov na jedného zamestnanca a teraz hovorím maximálny počet klientov na jedného odborného zamestnanca a za účelom zvýšenia profesionality práce vypracovať a uskutočňovať program supervízie. Osobitne sa upravuje povinnosť zariadenia pri ochrane života a zdravia prijímateľa sociálnej služby, t. j. vymedzuje situácie a podmienky, pri ktorých je možné použiť prostriedky netelesného a telesného obmedzenia klienta, ako aj postup pri jeho použití. Takouto úpravou sa vytvárajú predpoklady pre poskytovanie veľmi kvalitných sociálnych služieb pre občanov. Ustanovujú sa mnohé nové druhy sociálnych služieb – odľahčovacia služba, sprostredkovanie tlmočníckej služby a osobnej asistencie, pomoc pri výkone opatrovníckych práv a povinností, sprievodcovská predčitateľská služba, tlmočnícka služba, požičiavanie pomôcok, monitorovanie a signalizácia potreby pomoci, krízová pomoc poskytovaná prostredníctvom telekomunikačných technológií; nové typy zariadení – nocľaháreň, domov na polceste, nízkoprahové centrá, zariadenie núdzového bývania, zariadenie dočasnej starostlivosti o deti, špecializované zariadenia a, samozrejme, aj integračné centrum. Upravuje sa lekárska a sociálna posudková činnosť na účely posúdenia odkázanosti fyzickej osoby na sociálnu službu prostredníctvom osobitného posudzovacieho systému, ktorý v šiestich stupňoch určuje rozsah odkázanosti v hodinách. V rámci sociálnej posudkovej činnosti sa na účely posúdenia odkázanosti na sociálnu službu posudzujú individuálne predpoklady, rodinné prostredie a prostredie, ktoré ovplyvňuje začlenenie fyzickej osoby do spoločnosti. Takýto spôsob zvyšuje objektivitu komplexného posudkového procesu ako v záujme klienta, tak aj samosprávnych orgánov. Rieši sa v tomto zákone aj previazanosť zdravotnej a sociálnej starostlivosti a to umožnením poskytovať zdravotnú starostlivosť v rozsahu ošetrovateľskej starostlivosti vo vybraných zariadeniach sociálnych služieb priamo sestrami, t. j. zamestnancami týchto zariadení a zároveň sa upravuje poskytovanie sociálnej služby v zdravotníckom zariadení v ústavnej starostlivosti. Týmto spôsobom sa zabezpečuje kontinuálna komplexná starostlivosť o občana. V tejto súvislosti mi nedá nepripomenúť ďalšie opatrenie, ktoré s účinnosťou od 1. januára bude realizované v praxi, pretože zamestnanci zariadení sociálnych služieb sú najhoršie odmeňovanými zamestnancami v rámci národného hospodárstva. A práve novelou zákona 553 o odmeňovaní za výkon prác vo verejnom záujme sme riešili odmeňovanie zdravotníckych pracovníkov, sociálnych pracovníkov, ale aj psychológov. Toto odmeňovanie, ktoré skutočne zaostáva za priemernou mzdou v národnom hospodárstve viac ako o jednu tretinu, znamená navýšenie platov zdravotných sestier pri základnej platovej triede, teda platovej tarife až o 2 380 korún. O 1 370 korún je to pri sociálnych pracovníkoch a zhruba o 1 380 korún aj pri psychológoch. Čiže to je ďalšie opatrenie, ktoré svojím spôsobom pomáha určitej skupine občanov. Zavádza sa povinnosť registrácie pre všetkých poskytovateľov sociálnej služby t. j. verejných i neverejných. Upravuje sa nový spôsob výpočtu finančných príspevkov pre tých neverejných poskytovateľov, u ktorých si sociálnu službu obec alebo vyšší územný celok objednala. Zavádza sa, čo je nesmierne dôležité, viacúrovňové komunitné plánovanie. Komunitný plán sociálnych služieb obce bude vychádzať z národných priorít rozvoja sociálnych služieb tak, aby zodpovedal miestnym špecifikám a potrebám fyzických osôb a vychádzal z analýzy skutkového stavu poskytovania sociálnych služieb. Koncepcia sociálnych služieb vyššieho územného celku bude vychádzať z národných priorít rozvoja sociálnych služieb a komunitných plánov obcí v jeho územnom obvode. Takáto úprava umožňuje aktívne sa podieľať na tvorbe plánov a koncepcií aj občanom – užívateľom sociálnych služieb a neverejným poskytovateľom. Ustanovuje sa výkon dohľadu nad dodržiavaním tohto zákona a ostatných všeobecne záväzných právnych predpisov pri poskytovaní sociálnych služieb, ktorý bude vykonávať Ministerstvo práce, sociálnych vecí a rodiny Slovenskej republiky. Tento ústredný orgán hodnotí aj kvalitu poskytovaných sociálnych služieb na základe kvalitatívnych a kvantitatívnych kritérií, t. j. štandardov kvality, ktoré sú upravené v prílohe zákona, čo v konečnom dôsledku zvýši kvalitu poskytovaných sociálnych služieb pre klienta. V tejto súvislosti mi nedá, aby som nepripomenula osobitné opatrenie, a to v rámci  Národného strategického referenčného rámca, pretože už v roku 2000 bolo konštatované vzhľadom na nedostatkovú kapacitu sociálnych služieb a nedostatočnú kvalitu sociálnych služieb, že chýbajú 4 miliardy korún. V rámci Národného strategického referenčného rámca v rámci osobitného opatrenia, v rámci regionálneho rozvoja je na sociálne služby, konkrétne na budovanie, rozvoj kapacít, na rekonštrukcie, opravy, údržbu, ale aj zariadení sociálnoprávnej ochrany určený balík 270 miliónov eur, čo je v konečnom dôsledku viac ako 7 miliárd, 8 miliárd korún. Vážené dámy, páni, vážený pán poslanec, takto by som mohla pokračovať ešte veľmi dlho, čo všetko sme s účinnosťou od 1. 1. 2009 pripravili a osobitne by som sa mohla venovať systému sociálneho poistenia, starobného dôchodkového sporenia, doplnkového dôchodkového sporenia, otázkam služieb v zamestnanosti, mohla by som sa venovať aj ďalším oblastiam, mzdovej politike, pokiaľ ide o minimálnu mzdu, prijatie novely zákona v tejto oblasti. Mohla by som hovoriť o predpisoch v oblasti bezpečnosti a ochrany zdravia pri práci. Ale myslím si, že táto informácia bola dostatočne vyčerpávajúca. Ďakujem za pozornosť. Skončila som, vážený pán predsedajúci. (Potlesk.)